b'\n_START_ARTICLE_\nJean-Fran\xc3\xa7ois Regnard\n_START_PARAGRAPH_\nJean-Fran\xc3\xa7ois Regnard (7. februar 1655 i Paris \xe2\x80\x93 4. september 1709 p\xc3\xa5 slottet Grillon i grevskabet Dourdan) var en fransk lystspilforfatter._NEWLINE_Regnard rejste i en ung alder til Italien, hvor han hengav sig til sin spillelidenskab og forelskede sig i en gift proven\xc3\xa7alerinde, med hvem han vilde flygte til Frankrig; undervejs togs de til fange af s\xc3\xb8r\xc3\xb8vere, og Regnard solgtes som slave til Algier; f\xc3\xb8rst efter nogle \xc3\xa5rs forl\xc3\xb8b slap de fri mod l\xc3\xb8sepenge. Just som han ville \xc3\xa6gte sin elskede i den tro, at hendes mand var d\xc3\xb8d, kom denne pludselig til syne, og Regnard gik af fortvivlelse ud p\xc3\xa5 lange rejser i Norden, endog til Lapland og Ishavet. F\xc3\xb8rst 1683 vendte han hjem. Sine eventyrlige oplevelser havde han skildret i La Proven\xc3\xa7ale, hans omflakken aff\xc3\xb8dte en r\xc3\xa6kke rejsebeskrivelser, deriblandt En Danemark et en Su\xc3\xa8de. Skiftevis i Paris og p\xc3\xa5 sit slot Grillon f\xc3\xb8rte han nu et opr\xc3\xb8mt liv, helliget muserne og den frie livsnydelse._NEWLINE_Hans lystspil, hvoraf de betydeligste er p\xc3\xa5 vers og i fem akter, regnedes for de bedste efter Moli\xc3\xa8re. De har udelukkende til hensigt at v\xc3\xa6kke og bevare latteren uden at \xc3\xa6nse virkelighed eller sandsynlighed. Han tager med fork\xc3\xa6rlighed sit stof fra den fornemme verdens letsindige kredse: lykkej\xc3\xa6gere, spillefugle, spekulanter, snydere og forfl\xc3\xb8jne pigeb\xc3\xb8rn er hans personer; med uudt\xc3\xb8mmeligt lune og i en l\xc3\xb8ssluppen let og dog farvespillende dialog udstr\xc3\xb8r han sine tusind lystige p\xc3\xa5hit med den st\xc3\xb8rste naturlighed. Ikke f\xc3\xa5 af hans Lystspil har holdt sig p\xc3\xa5 repertoiret: Le joueur (1696), Le distrait (1697), Les folies amoureuses (1704), Les M\xc3\xa9nechmes ou les jumeaux (1705, efter Plautus) og Le l\xc3\xa9gataire universel (1708). Han skrev desuden ogs\xc3\xa5 epistler, mindre digte og satirer. Hans v\xc3\xa6rker er i nyere tid udgivne af Michaels (2 bind, 1855), Fournier (2 bind, 1874) og Moland (1893).'